CELEX: E2016P0006
Language: fi
Date: 2016-05-12 00:00:00
Title: Héraðsdómur Reykjavíkurin 12. toukokuuta 2016 esittämä pyyntö saada EFTAn tuomioistuimelta neuvoa-antava lausunto asiassa Fjarskipti hf. vastaan Póst- og fjarskiptastofnun (Asia E-6/16)

2.3.2017   
            
            
               FI
            
            
               Euroopan unionin virallinen lehti
            
            
               C 66/32
            
         Héraðsdómur Reykjavíkurin 12. toukokuuta 2016 esittämä pyyntö saada EFTAn tuomioistuimelta neuvoa-antava lausunto asiassa Fjarskipti hf. vastaan Póst- og fjarskiptastofnun
   (Asia E-6/16)
   (2017/C 66/12)
   Héraðsdómur Reykjavíkur (Reykjavikin käräjäoikeus) on esittänyt EFTAn tuomioistuimelle 12. toukokuuta 2016 päivätyllä kirjeellä pyynnön neuvoa-antavan lausunnon saamiseksi asiassa Fjarskipti hf. vastaan Póst- og fjarskiptastofnun. Pyyntö saapui tuomioistuimen kirjaamoon 18. toukokuuta 2016 ja koskee seuraavia kysymyksiä:
   
               1.
            
            
               Voidaanko sähköisten viestintäverkkojen ja -palvelujen yhteisestä sääntelyjärjestelmästä 7 päivänä maaliskuuta 2002 annetun Euroopan parlamentin ja neuvoston direktiivin 2002/21/EY (puitedirektiivi) 2 artiklan a alakohta tulkita siten, että ilmaisu ”sähköinen viestintäverkko” kattaa sellaisten signaalien, jotka on laadittu tekstiviestinä televiestintäyrityksen verkkoalueella olevaan WWW-palvelimeen ”Omat sivut” verkkoselaimen kautta kytketystä käyttäjän päätelaitteesta, siirtämisen julkisen internetin kautta ja PHP-komentosarjaan saman televiestintäyrityksen verkkoalueella, joka vastaanottaa nämä signaalit, käsittelee ne ja siirtää ne televiestintäyrityksen verkkoalueelta tekstiviestipalvelimen (SMSC) viestintäjärjestelmään, joka sitten lähettää ne puhelinverkossa vastaanottajan puhelinnumeroon?
            
         
               2.
            
            
               Jos ensimmäiseen kysymykseen vastataan myöntävästi, onko direktiivin 2002/21/EY 2 artiklan c alakohta tulkittava siten, että ilmaisu ”sähköinen viestintäpalvelu” kattaa palvelun, joka koostuu signaalien välittämisestä kysymyksessä 1 kuvatussa viestintäverkossa, kun i) tällaisesta palvelusta peritään maksu ja ii) kun tällaisesta palvelusta ei peritä maksua?
            
         
               3.
            
            
               Jos toiseen kysymykseen vastataan myöntävästi, onko direktiivin 2002/21/EY 2 artiklan d alakohta tulkittava siten, että ilmaisu ”yleinen viestintäverkko” kattaa kysymyksessä 2 kuvatun sähköisen viestintäpalvelun, joka tarjotaan kysymyksessä 1 kuvatun sähköisen viestintäverkon kautta, riippumatta siitä, onko tämä palvelu i) yleisön saatavilla vai ii) ainoastaan televiestintäyrityksen tilaajien saatavilla?